Karen Ellemann (V), 2008-05-28:
Menneskehandel er grusomt og fuldstændig uacceptabelt, det kan vi vist alle sammen være enige om.
Derfor satte regeringen allerede i 2002 ind med sin banebrydende handlingsplan til bekæmpelse af kvindehandel, der har gjort Danmark til frontløber på området.
Kernen i indsatsen er det opsøgende arbejde og hjælpen til ofrene for kvindehandel.
Men handlingsplanen indeholder også en styrkelse af politiets arbejde og det internationale samarbejde, en opskrift, mange europæiske lande søger inspiration i.
Med den nye handlingsplan, hvor bl.a. refleksionsperioden blev udvidet til 100 dage, har vi gjort en god plan bedre.
Men hjælpen til de handlede kvinder bør ikke stoppe her.
Venstre vil mere end blot give dem en ordentlig behandling de første måneder.
Vi vil give dem et tilbud, som de kan tage med videre i livet, nemlig et tilbud om en frisk start i hjemlandet.
Ministeren gjorde i sin tale grundigt rede for initiativerne i handlingsplanen, så det vil jeg ikke gå så meget i detaljer med lige nu.
Til dem, der ikke mener, at handlingsplanen er tilstrækkelig, vil jeg gerne sige: Giv nu lige handlingsplanen en chance, den er stadig ved at blive implementeret.
Jeg vil i den sammenhæng dog gerne gøre opmærksom på, at politiet allerede i 2007 rejste flere sigtelser for menneskehandel end i de 4 foregående år tilsammen, og at sigtelserne for rufferi og mellemmandsvirksomhed steg med 65 pct. fra 2006 til 2007.
Det vidner da om, at der sker noget, og at vi med handlingsplanen er på rette vej.
Men den her forespørgsel vedrører primært ofrenes mulighed for ophold i Danmark.
Flere partier har i medierne givet udtryk for, at de ønsker, at ofrene skal have opholdstilladelse i Danmark, men det mener Venstre af flere grunde ikke er en god idé.
Helt overordnet er det et meget uheldigt signal at sende til pigerne: Hvis du vil have opholdstilladelse i Danmark, skal du bare komme herop som sexslave.
Samtidig vil det jo gøre rekrutteringsarbejdet endnu nemmere for bagmændene, hvis de også kan lokke med opholdstilladelse.
Det frarådes i øvrigt også af flere forskere, som peger på, at kvinderne skal have mulighed for at starte et nyt liv uden for sexindustrien i hjemlandet helt i tråd med handlingsplanen.
I Venstre mener vi, at det er bedre at tilbyde ofrene en bred vifte af hjælp såsom sundhedsfremmende behandling, juridisk bistand, socialpædagogisk hjælp, psykologhjælp og sikre forhold.
Det skulle også gerne hjælpe ofrene til at føle sig trygge ved de danske myndigheder, så de kan bistå politiet i efterforskningen mod bagmændene.
Det er i øvrigt værd at notere sig, at ofre for menneskehandel på lige fod med alle andre kan søge asyl.
Der er flere eksempler på handlede kvinder, der har fået asyl, da de risikerede at blive forfulgt i hjemlandet.
Men det at være sexslave berettiger i sig selv ikke til at få asyl.
Og det gør det heller ikke i andre lande, heller ikke i Belgien.
Som tidligere nævnt bliver alle ofre for menneskehandel tilbudt ophold i Danmark i op til 100 dage, så de har mulighed for at få den nødvendige hjælp.
Samtidig giver det de danske myndigheder mulighed for at forberede deres hjemrejse og ankomst i hjemlandet, så det kan ske på en fornuftig måde og under ordnede forhold, et forslag, der i øvrigt blev enstemmigt vedtaget her i salen sidste år.
Folketinget pålægger regeringen at måle virkningen af handleplanen, herunder 100-dages-reglen, så Folketinget inden nytår kan diskutere sagen igen.«